รัฐบาลไทย-ข่าวทำเนียบรัฐบาล-กรมทางหลวงดำเนินการตามมาตรการรองรับการเดินทางช่วงเทศกาลปีใหม่ 2566 ระหว่างวันที่ 29 ธันวาคม 2565 - 2 มกราคม 2566
วันอังคารที่ 3 มกราคม 2566
กรมทางหลวงดําเนินการตามมาตรการรองรับการเดินทางช่วงเทศกาลปีใหม่ 2566 ระหว่างวันที่ 29 ธันวาคม 2565 - 2 มกราคม 2566
อํานวยความสะดวกปลอดภัยให้บริการประชาชนในทุกมิติตามนโยบายรัฐมนตรีว่าการกระทรวงคมนาคม
นายสราวุธ ทรงศิวิไล อธิบดีกรมทางหลวง กระทรวงคมนาคม เปิดเผยว่า กรมทางหลวง (ทล.) ดําเนินการตามมาตรการรองรับการเดินทางช่วงเทศกาลปีใหม่ 2566 อํานวยความสะดวกปลอดภัยให้บริการแก่พี่น้องประชาชนอย่างเต็มที่ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ทั้งมาตรการด้านอํานวยความสะดวก มาตรการด้านการอํานวยความปลอดภัยเพื่อป้องกันอุบัติเหตุ และมาตรการด้านการให้ความช่วยเหลือประชาชนเพื่อให้เดินทางถึงจุดหมายอย่างปลอดภัย โดยสํานักอํานวยความปลอดภัยได้สรุปปริมาณจราจรสําหรับช่วงระหว่างวันที่ 29 ธันวาคม 2565 - 2 มกราคม 2566 มีจํานวนปริมาณจราจรเข้าและออกกรุงเทพมหานคร รวมทั้งสิ้น 5,097,366 คัน โดยแบ่งเป็นฝั่งขาเข้าจํานวน 2,555,049 คัน และฝั่งขาออกจํานวน 2,542,317 คัน พร้อมคาดการณ์ปริมาณจราจรในวันที่ 3 มกราคม 2566 จะมีปริมาณจราจรขาเข้ากรุงเทพมหานครบนทางหลวงสายหลักและมอเตอร์เวย์ 10 เส้นทางรวมทั้งสิ้น 630,419 คัน สําหรับปริมาณรถที่ใช้บริการทางหลวงพิเศษสายบางปะอิน - นครราชสีมา (M6) ช่วง ปากช่อง - สีคิ้ว - ขามทะเลสอ ระยะทาง 64 กิโลเมตร ซึ่งเปิดให้บริการเป็นการชั่วคราวทิศทางเดียว (วันเวย์)
สําหรับรถขาออกระหว่างวันที่ 29 - 31 ธันวาคม 2565 มียอดผู้ใช้บริการสะสม 3 วัน รวม 62,929 คัน และสําหรับรถขาเข้าระหว่างวันที่ 1 - 4 มกราคม 2566 พบว่าเมื่อวันที่ 2 มกราคม 2566 มีรถใช้บริการทั้งสิ้น 29,774 คัน โดยแบ่งเป็นรถที่ขึ้นใช้บริการจากขามทะเลสอ 7,925 คัน และขึ้นใช้บริการจากสีคิ้ว 21,849 คัน โดยช่วงปากช่อง - สีคิ้ว สามารถแบ่งเบาปริมาณจราจรขาเข้าบนทางหลวงหมายเลข 2 (ถนนมิตรภาพ) บริเวณ กม. ที่75 ช่วงลําตะคอง ได้ 28% สําหรับในช่วงที่ผ่านมาระหว่างวันที่ 29 ธันวาคม 2565 - 2 มกราคม 2566
ทล. ได้จัดเจ้าหน้าที่ปฏิบัติงานอํานวยความสะดวกปลอดภัยให้กับประชาชนตามจุดต่าง ๆ ทั่วประเทศตลอด 24 ชั่วโมง จํานวน 13,114 คน โดยมียอดผู้ใช้บริการสะสมรวม 5 วัน ดังนี้ จุดให้บริการทั่วไทย 73,426 ราย ซึ่งเมื่อวันที่ 2 มกราคม 2566 ที่ผ่านมามียอดผู้ใช้บริการสูงถึง 19,685 ราย จุดบริการห้องน้ํา 142,494 ครั้ง รถบริการช่วยเหลือฉุกเฉิน 1,637 ครั้ง อาทิ การซ่อมเบื้องต้น แบตเตอรี่หมด น้ํามันหมด เป็นต้น ยอดการให้บริการสายด่วนกรมทางหลวง 1586 ยอดสะสมตั้งแต่วันที่ 29 ธันวาคม 2565 - 2 มกราคม 2566 มียอดรวมการให้บริการ 11,618 ครั้ง ในด้านการบริหารจัดการสัญญาณไฟจราจรจํานวน 113 แห่ง 16 สายทาง ปิดจุดทางแยก 80 แห่ง 26 สายทาง ปิดจุดกลับรถ 234 แห่ง 47 สายทาง รวมทั้งบริหารจัดการทางเข้า - ออกบริเวณสถานีบริการน้ํามันจํานวน 24 จังหวัด 69 แห่ง นอกจากนี้ มีการเปิดช่องทางพิเศษบนทางสายหลักจํานวน 6 สายทาง ได้แก่ ทล.1 ทล.2 ทล.204 ทล.32 ทล.304 และ ทล.348 เพื่อความคล่องตัวในการใช้รถใช้ถนนและช่วยป้องกันอุบัติเหตุบนทางหลวง
นอกจากนี้ ประชาชนสามารถติดตามสภาพการจราจรแบบ Real Time ผ่านโมบายแอพพลิเคชั่น Thailand Highway Traffic และเว็บไซต์ http://www.highwaytraffic.go.th และ ทล. บูรณาการการทํางานร่วมกับตํารวจทางหลวงและหน่วยงานในพื้นที่ ตลอดจนศูนย์อํานวยความปลอดภัยทางถนนของจังหวัดในการลดปัจจัยเสี่ยงการเกิดอุบัติเหตุทางถนน พร้อมตั้งจุดให้บริการทั่วไทย 409 แห่ง แบ่งเป็นจุดให้บริการทั่วไทย (โดยแขวงทางหลวง/กองทางหลวงพิเศษระหว่างเมืองบูรณาการร่วมกับหน่วยงานต่าง ๆ) 119 แห่ง จุดให้บริการตํารวจทางหลวง 205 แห่ง และจุดให้บริการจุดพักรถบรรทุก 85 แห่ง (โดยสํานักงานควบคุมน้ําหนักยานพาหนะ) รวมถึงการเปิดห้องน้ําบริการประชาชนภายในพื้นที่หมวดทางหลวงทั่วประเทศ 581 แห่ง ซึ่ง ณ จุดบริการทั่วไทยจะมีเจ้าหน้าที่พร้อมให้บริการประชาชนผู้ใช้ทางตลอด 24 ชั่วโมง อาทิ การให้ข้อมูลเส้นทาง แนะนําเส้นทางเลือก บริการน้ําดื่ม รวมทั้งแอลกอฮอล์เจลล้างมือ หน้ากากอนามัย เพื่อป้องกันและควบคุมเชื้อไวรัส และรถบริการช่วยเหลือฉุกเฉินบนทางหลวงสายหลักจํานวน 515 คัน เน้นการให้บริการกรณีเกิดเหตุฉุกเฉิน การซ่อมเบื้องต้น โดยเน้นให้บริการต่อประชาชนผู้ใช้ทางในเส้นทางสายหลักและครอบคลุมพื้นที่ในความรับผิดชอบของหมวดทางหลวงและการแจ้งเหตุผ่านสายด่วน ทล. โทร. 1586 ตลอดจนศูนย์ประสานงานของแขวงทางหลวงทั่วประเทศ ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ที่เน้นย้ําให้ทุกหน่วยงานในสังกัดกระทรวงคมนาคมดูแลประชาชนให้ได้รับความสะดวกปลอดภัยในการเดินทาง
ทั้งนี้ ทล. พร้อมดูแลด้านความสะดวกปลอดภัยการเดินทางของประชาชนอย่างเต็มที่ พร้อมขอความร่วมมือผู้ใช้ทางขับขี่ด้วยความระมัดระวัง ปฏิบัติตามกฎจราจร วางแผนการเดินทางล่วงหน้า เตรียมร่างกายให้พร้อม หากประชาชนต้องการสอบถามข้อมูลการเดินทางเพิ่มเติมหรือขอความช่วยเหลือระหว่างการเดินทางสามารถติดต่อได้ที่สายด่วน ทล. โทร. 1586 มอเตอร์เวย์ โทร. 1586 กด 7 (โทรฟรีทุกเครือข่ายตลอด 24 ชั่วโมง) และตํารวจทางหลวง โทร. 1193